“Jy kan in sak en as gaan sit of jy kan sterker geestelik uit jou teleurstelling kom,” het Du Preez in ’n openhartige onderhoud met Son gesê.
“Teleurgesteld beskryf nie regtig daardie gevoel nie. Ál wat ek toe gesoek het, was die vertroosting wat ek by my ouers in Pacaltsdorp (George) sou kry,” het Du Preez vertel.
By die huis kon die boorling van die Suid-Kaap sy frustrasies, trane en teleurstelling met geliefdes deel en die nodige bemoediging kry om die herlaaiknoppie op sy loopbaan te druk.
Hy het weer ’n gereelde insluiting in die Blitsbokspan geword en die span vir 2018 se Statebondspele in Gold Coast, Australië, gehaal.
Maar toe kom nóg ’n teleurstelling vir die sewes­veteraan. Hy is weggelaat uit die span vir 2019 se Kaapstad-toernooi. Du Preez het egter daarvoor vergoed met ’n heldhaftige vertoning in laas jaar se eindstryd van die Las Vegas-toernooi.
Sy drie en doelskop teen Fidji het bykomende speeltyd afgedwing en die Blitsbokke het in dié tyd gaan druk om die titel te wen.
“Dit is hoekom ek deesdae my teleurstellings wil omskakel om ’n verskil op die veld te maak,” het Du Preez verduidelik.